الحافظ_محمد_عبد_المجید
والدِ محترم حافظ محمد نور عالم ]1823-1894ء[
آپ کے والدِ ماجد مولانا الحافظ محمد نور عالمؒ کا مفصل بیان مولانا مرید احمد چشتیؒ کی تصنیف ”فوز المقال فی خلفائے پیر سیال“ میں تفصیل کے ساتھ موجود ہے۔ یہاں پر نہایت اختصار کے ساتھ اجمالی تعارف اس طرح سے ہے کہ حافظ محمد عبدالمجیدؒ کے جد امجد حافظ غلام علی صاحب کی شہادت مخفیہ کے وقت ان کے والد بزرگوار مولانا الحافظ محمد نور عالم صاحب محدث کی عمر ڈیڑھ سال تھی اور بعد میں آپ نے اپنی حقیقی والدہ کی منشأ کے مطابق چار سال کی عمر میں اپنے گھر موضع کڑی کو خیر باد کہتے ہوئے گھر سے دس بارہ کوس کے فاصلہ پر موضع ملوانہ میں حافظ ہست صاحب کی خدمت میں جو شاہ عبدالرحیم نقشبندی کے خلیفہ مجاز بھی تھے سولہ سال تک تعلیم پائی۔ قرآن مجید بھی موضع ملوانہ میں ہی یاد کیا یہاں سے پھر کچھ عرصہ لاہور تشریف فرما رہے مگر ایک خاص وجہ سے جو آگے چل کر انشأ اللہ بیان کی جاوے گی کوچ کرنا پڑا پھر ضلع کیمل پور (اٹک) کی موضع میکی ڈھوک میں حضرت علامہئ عصر مولانا غلام یحیٰی کے درس میں داخل ہوئے مگر یہاں بھی وہ علت آ موجود ہوئی پھر وہاں سے پر اسرار طریقہ پر گم ہوکر حضرت علامۃ الدہر وحید العصر مولانا مولوی قاضی احمد الدین کرسالوی صاحبؒ کی خدمت میں حاضر ہوئے۔ جب آپ میکی ڈھوک سے کرسال شریف کے لیے روانہ ہوئے تودورانِ سفر حضرت قاضی احمد الدین کرسالوی صاحبؒ کی بینائی اور علالت کا سن لیا تھا۔لیکن آپ شوقِ زیارت لے کر قاضی صاحب کی خدمت میں حاضر ہوئے۔ آپ نے دیکھا کہ قاضی صاحب ایک درخت کے نیچے آرام فرما رہے ہیں آپ نے مودبانہ سلام عرض کیا اور معمولی تعارف کے بعد اپنی خواہش کا اظہار کیا۔ قاضی صاحب نے اپنی معذوری بیان فرمائی تو آپ نے عرض کی کہ حضور میں نے راستہ میں آپ کے بارے میں سن لیا تھا لیکن زیارت کاشوق آپ کے پاس لے آیا۔ آپ کی تڑپ کو دیکھ کر قاضی صاحب نے پوچھا کہ کدھر کے رہنے والے ہو۔ عرض کی جناب کڑی شریف، لیکن تعلیم موضع ملوانہ سے حاصل کی ہے۔ قاضی صاحب نے فرمایا، وہاں توحفاظ بہت زیادہ ہیں۔عرض کی جناب میں بھی حافظ ہوں۔ تو قاضی صاحب نے فرمایا کہ ٹھیک ہے اگر تمہیں شوق ہے تو روزانہ روزہ رکھ کر تلاوتِ منزل کے حساب سے دم کیا کرو اور اس حساب سے پورے اکتالیس دن دم کرنا ہے۔ آپ نے بخوشی قبول کر لیا اور قاضی صاحب کے بتلائے ہوئے طریقہ پر روزانہ روزہ رکھتے اور منزل وار دم کرتے۔ یوں اللہ کے فضل و کرم سے قاضی صاحب کی بینائی نہ صرف واپس آگئی بلکہ پہلے سے زیادہ ہو گئی تو قاضی صاحب نے فرطِ محبت میں کہا کہ حافظ اب میں تمہیں ایسا پڑھاؤں گا جس کی مثال نہ ہو گی۔قاضی صاحب نے علمی فیض و اکتساب مفتی صدر الدین دہلوی اور شاہ عبدالعزیز محدث دہلوی رحمہا اللہ سے لیا تھا تو پھر ان کے علمی مدارج کو وہی جان سکتا ہے جو ان ہستیوں کے علم سے بہرہ مند ہو۔یوں قاضی صاحب کی خدمت میں اٹھارہ سال گزارے اس طرح چونتیس سال تحصیل علم پر صرف کر کے علامہ ابنِ علامہ کی سند حاصل کی۔ یہ وہ دور تھاجب حضرت خواجہ شمس العارفین شمس الدین سیالویؒ کا شہرہ پنجاب کے گوشہ گوشہ میں اور باقی علاقوں میں دور دور تک پھیلا ہوا تھا۔ لہٰذا قاضی صاحب اور حافظ محمد نور عالم دونوں استاد شاگرد عازمِ سیال شریف ہوئے۔قاضی صاحب کو چالیس دن رکھا اور خلافت عطا فرمائی اور آپ کو چار سال بعد خلافت و اجازت سے نوازا۔اس طرح علمی و روحانی منازل طے کرنے کے بعد سن بارہ سو ستر ہجری 0721؁ھ میں دوبارہ موضع کڑی میں آ کر مکتب نورالحکمت کی بنیاد رکھی اور سلسلہئ تعلیم جاری کیا جہاں، صَرف، نحو، تفسیر، حدیث، فقہ، منطق، نظم، نثر اور حکمت وغیرہم کی تعلیم دی جاتی تھی، ہر ایک علم کے طالب کی آرزوپوری کی جاتی، پیرانِ کہن سال و دانایانِ صاحب کمال کا بیان ہے کہ اس سے پہلے اس زور شور کا درس کبھی دیکھا نہیں گیا۔ غرض کہ اسلام کے عالمگیر اثر اور مقبول الطرفین تعلیم کی دلوں میں اتر جانے والی خوبیوں کا فیض ہمارے اسلاف کے سینوں میں اس طرح جاگزین تھا جس طرح پھول میں خوشبو، یہی وجہ ہے کہ ہندو مسلمان برابر اس چشمہئ شیریں سے اپنی پیاس بجھاتے اور اکثر نو اسلام کے حلقہ بگوش غلام ہو کر رہ جاتے مگر کیا مجال کہ کوئی شکایت کرے، چاروں طرف سے خلقت اسی طرح آتی جیسے شمع پر پروانے، ویسے تو دور دور سے لوگ آتے تھے اور فارغ التحصیل ہو کر چلے جاتے تھے مگر موضع کڑی کے ارد گرد کے وہ لوگ جو مضافات کے دائرہ میں فارغ التحصیل ہو کر مشاہیر علما میں سے تھے وہ یہ ہیں، مولوی احمد شاہ صاحب پھڈیالوی، مولوی نیک عالم شاہ صاحب کوٹلی سیداں، مولوی شمس الدین بھمبروی، مولوی محمد دین ڈھوک ساہیاں، حافظ اللہ لوک کوٹ بلوچ، مولوی محمد دین کھوہاروی، مولوی محمد امین خرقولی، مولوی محمد فضل صاحب سنبلوی، مولوی نیاز احمد قصبوی، مولوی مطیع اللہ صاحب چک جانی، مولوی عباس علی شاہ وحید، بہاول شاہ و جعفر شاہ صاحب و مولوی مرتضیٰ و مولوی محمود صاحب چوٹالوی وغیرہم۔